ASIANTUNTIJALAUSUNTO 6.5.2022

Janette Grönfors

Erityisasiantuntija

pääsihteeri

Sosiaali- ja terveysministeriö

Romaniasiain neuvottelukunta

Janette.Gronfors@gov.fi

p. 02951 63502

**Romaniasiain neuvottelukunnan kirjallinen lausunto eduskunnan sivistysvaliokunnalle**

Romaniasiain neuvottelukunta kiittää lausunnonantomahdollisuudesta koskien Yhdenvertaisuusvaltuutetun kertomusta eduskunnalle 2022.

YVV eduskuntakertomuksessa on esitelty eri ryhmien osalta ja yleisesti yhdenvertaisuuteen liittyviä kokonaisuuksia laajasti ja kattavasti suosituksineen. Eduskuntakertomuksessa on ansiokkaasti nostettu esiin myös romanipolitiikan keskeisiä haasteita ja kehittämiskohteita.

Erityisesti romaniväestön näkökulmasta yhdenvertaisuuteen liittyviä ajankohtaisia ja toistuviakin asioita on myös esitelty hyvin kertomuksessa. Näitä kokonaisuuksia ovat:

\* Syrjinnän ilmeneminen monilla elämänaloilla: Syrjintä asumisessa (toistuva)

\* Turvallisuusviranomaisten on panostettava syrjinnän vastaisiin toimiin: Etniseen alkuperään perustuvaan syrjintään ja rasismiin on puututtava määrätietoisemmin (ajankohtainen erityisesti etniseen profilointiin liittyen)

\* On tärkeää, että oikeussuojaa pystytään vahvistamaan yhdenvertaisuuslain osittaisuudistuksessa.

[EU:n strategisessa puiteohjelmassa](https://eur-lex.europa.eu/legal-content/FI/TXT/PDF/?uri=CELEX:32021H0319(01)&from=EN) romanien yhdenvertaisuudesta, osallisuudesta ja osallistumisesta vuoteen 2030 yksi horisontaalisista tavoitealueista on yhdenvertaisuus. EU:n puiteohjelma antaa suuntaviivat kansallisten romanistrategioiden suunnitteluun ja toimeenpanoon.

Suomessa olemme valmistelemassa uutta romanipoliittista ohjelmaa (ROMPO3) vuosiksi 2023-2030. Yhdenvertaisuus on myös yksi läpileikkaavista kolmesta pääteemasta tulevassa kansallisessa romanipoliittisessa ohjelmassa elinkaarimallia mukaillen kahden muun teeman, osallisuus ja osallistuminen, lisäksi.